ცხვრის კვლიავი
ცხვრის კვლიავი (ლათ. Chamaesciadium acaule) — მრავალწლოვანი ბალახოვანი მცენარე ქოლგოსანთა ოჯახისა. სიმაღლეში 10-20 სმ-ია, ღერო ან საერთოდ არ აქვს, ანდაც ძლიერ დამოკლებულია. ფესვთანური როზეტის ფოთლები მიწაზეა გართხმული, მოხაზულობით ვიწრო მოგრძოკვერცხისებურია, ორჯერ ფრთისებურად განკვეთილი ხაზურ ან ძაფისებურ ნაკვთულებად. ქოლგა მრავალია. საბურველის და საბურველაკის ფოთოლაკები ხაზურია ან ლანცეტა. ყვავის და ნაყოფმსხმოიარობს ივლის-აგვისტოში. კავკასიის ეკორეგიონის ენდემია. გავრცელებულია კავკასიაში, მცირე აზიასა და ჩრდილოეთ ირანში. გვხვდება მთელ საქართველოში. იზრდება ალპურ სარტყელში, ჩვეულებრივ ალპურ ხალებზე. ქართლ-კახურად ეწოდება კვლიავი, მოხევურად – მკვლიავაი.